b'\n_START_ARTICLE_\nCandidatus magisterii\n_START_SECTION_\nHistorie\n_START_PARAGRAPH_\nGraden ble f\xc3\xb8rst tatt i bruk i Danmark i 1883 og ble senere ogs\xc3\xa5 innf\xc3\xb8rt i Norge og p\xc3\xa5 Island etter dansk m\xc3\xb8nster for en grad som var ment \xc3\xa5 kvalifisere for stilling som adjunkt i alle de tre landene. Historisk har graden hatt noe varierende omfang i disse landene. Graden cand.mag. m\xc3\xa5 ikke forveksles med magistergraden.\n_START_SECTION_\nDanmark\n_START_PARAGRAPH_\nGraden ble innf\xc3\xb8rt i 1883 ved K\xc3\xb8benhavns Universitet, og ble ogs\xc3\xa5 betegnet skoleembedseksamen, ettersom den var en forutsetning for ansettelse i latinskolen og latinskolens avl\xc3\xb8ser, gymnasiet. Den kvalifiserte for stilling som adjunkt. Fra 1968 fikk kandidater i naturvitenskapelige fag tittelen cand.scient. i stedet for cand.mag. F\xc3\xb8r Bologna-prosessen\xc2\xa0krevde graden 5\xc2\xbd \xc3\xa5rs studier. I forbindelse med Bologna-prosessen ble kravet redusert til fem \xc3\xa5rs studier, og graden fikk den offisielle engelske betegnelsen master of arts. De f\xc3\xb8rste tre studie\xc3\xa5rene f\xc3\xb8rer frem til en bachelorgrad, mens de to siste studie\xc3\xa5rene leder til graden cand.mag. Vitnem\xc3\xa5l utstedes n\xc3\xa5 med b\xc3\xa5de latinsk og engelsk gradsbetegnelse. I dag avsluttes studieprogrammer for cand.mag.-graden med en oppgave normert til et halvt \xc3\xa5rs arbeid (30 ECTS).\n_START_SECTION_\nNorge\n_START_PARAGRAPH_\nF\xc3\xb8r 1920 ble gradsbetegnelsen cand.mag. i Norge brukt synonymt med candidatus philologiae, som var en embetseksamen av h\xc3\xb8yere grad._NEWLINE_Ved lov 16. juli 1920 ble adjunkteksamen innf\xc3\xb8rt i Norge. Graden hadde den danske cand.mag.-graden eller skoleembedseksamen som forbilde, og var en grad p\xc3\xa5 niv\xc3\xa5et under lektoreksamen. Den omfattet tre spr\xc3\xa5klig-historiske eller tre matematisk-naturvitenskapelige fag og gav ved begge fakulteter rett til tittelen cand.mag._NEWLINE_Cand.mag.-eksamen ble innf\xc3\xb8rt ved lov i mai 1959 til avl\xc3\xb8sning av den tidligere adjunkteksamen. Cand.mag.-eksamen ble opprinnelig avholdt ved Universitetet i Oslo, Universitetet i Bergen og Norges l\xc3\xa6rerh\xc3\xb8gskole, og senere ogs\xc3\xa5 ved andre l\xc3\xa6resteder. Som adjunkteksamenen omfattet den tre fag. I Norge ble graden ogs\xc3\xa5 betegnet embetseksamen av lavere grad. Graden kvalifiserte i likhet med sin forl\xc3\xb8per adjunkteksamenen for stilling som adjunkt, etterhvert bare dersom den var supplert med praktisk-pedagogisk utdanning. I 1966 ble graden ogs\xc3\xa5 innf\xc3\xb8rt ved samfunnsvitenskapelig embedseksamen. I 1963 innf\xc3\xb8rte Universitetet i Oslo i tillegg en interfakult\xc3\xa6r cand.mag.-grad, og i 1981 ble det innf\xc3\xb8rt en nasjonal eller regional cand.mag.-grad som kunne tildeles av regionale h\xc3\xb8yskoler._NEWLINE_Cand.mag. og forl\xc3\xb8peren adjunkteksamenen er i historisk forstand universitetsgrader rettet mot l\xc3\xa6rere og var i utgangspunktet selvstendige grader, men det ble i \xc3\xb8kende grad fra 1960-tallet og spesielt etter 1981, normalt \xc3\xa5 avlegge cand.mag.-eksamen f\xc3\xb8r man avla embetseksamen av h\xc3\xb8yere grad, eller annen grad p\xc3\xa5 h\xc3\xb8yere niv\xc3\xa5._NEWLINE_De formelle kravene til \xc3\xa5 avlegge embetseksamen av h\xc3\xb8yere grad i de fagene det gjaldt (dvs. i de fleste fag innen humaniora, samfunnsvitenskap og matematisk-naturvitenskapelige fag) bestod imidlertid av krav til antall grunn- og mellomfag, ikke at man hadde f\xc3\xa5tt utstedt vitnem\xc3\xa5l for graden cand.mag. F\xc3\xb8r innf\xc3\xb8ringen av regional eller nasjonal cand.mag.-grad i 1981 oppn\xc3\xa5dde man ikke n\xc3\xb8dvendigvis cand.mag.-graden dersom man for eksempel studerte ved ulike l\xc3\xa6resteder, selv om man hadde like mange grunn- og mellomfag som krevdes for cand.mag.-graden. Cand.mag.-graden ble bare oppn\xc3\xa5dd ved bestemte l\xc3\xa6resteder og med bestemte fagsammensetninger, men ble gradvis tatt i bruk i \xc3\xb8kende grad etter innf\xc3\xb8ringen mellom 1960- og 1980-tallet. Det var aldri et krav for \xc3\xa5 avlegge eksamen av h\xc3\xb8yere grad i humanistiske, samfunnsvitenskapelige og matematisk-naturvitenskapelige fag at man hadde graden cand.mag., selv om denne graden var en m\xc3\xa5te \xc3\xa5 kvalifisere seg for dette._NEWLINE_Cand.mag.-graden p\xc3\xa5 1970- og 80-tallet bestod av to mellomfag og ett grunnfag (tilsvarende minst 4 \xc3\xa5rs studier, + ex.phil.). Senere ble kravene redusert og p\xc3\xa5 1990-tallet bestod den av ett mellomfag og to grunnfag (tilsvarende minst 3,5 \xc3\xa5rs studier + ex.phil.), alternativt to mellomfag og ett semesteremne. Man kunne velge mellom en intrafakult\xc3\xa6r og en interfakult\xc3\xa6r grad. Som f\xc3\xb8lge av \xc2\xabKvalitetsreformen\xc2\xbb i 2003 ble graden avskaffet i Norge._NEWLINE_I Norge ble cand.mag.-graden oppn\xc3\xa5dd ved best\xc3\xa5tt eksamen etter mellom 3\xc2\xbd (kun i matematisk-naturvitenskapelige fag) og 4\xc2\xbd \xc3\xa5rs normerte studier, med en gjennomsnittlig studietid p\xc3\xa5 4\xe2\x80\x935 \xc3\xa5r._NEWLINE_Per 2000 var kravet til graden i humanistiske og samfunnsvitenskapelige fag 80 vekttall i det dav\xc3\xa6rende norske systemet. Best\xc3\xa5tt ex.phil. var obligatorisk f\xc3\xb8r man kunne motta en cand.mag.-grad.'